Kweek selfstandige kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kweek selfstandige kinders
Kweek selfstandige kinders
Donderdag, Mei 10th, 2018
Om altyd alles vir jou kleuter te doen, lyk baie makliker as om haar toe te laat om iets self te doen of om ten minste te probeer om dit self te doen. Deur haar egter vroeg reeds te leer om sekere takies self te verrig, lei jy haar tot selfstandigheid en haar selfvertroue kry ʼn hupstoot.
Kundiges gee raad om dit vir jou en jou kleuter makliker te maak.
Begin deur vir jou kleuter te sê: “Ek behandel jou soos ʼn klein kindjie terwyl jy al dinge kan doen wat groot kinders doen”. Sy gaan waarskynlik met jou saamstem en maar te gretig wees om soos ʼn ”groot kind” behandel te word.
Om self keuses uit te oefen, is die eerste stap op die pad na selfstandigheid. Gee vir haar die geleentheid om te kies watter rok sy wil aantrek of wat sy op haar broodjie wil hê. Vermy ”oop” vrae soos: ”Wat wil jy vandag aantrek?” Vra eerder: ‘”‘Wil jy jou pienk of jou pers rokkie aantrek?”
Wanneer sy in sekere situasies sê: “Ek wil self …”, is dit ook ʼn aanduiding dat sy gereed is om die takie op haar eie te voltooi.
Vra vir haar wat sy dink sy al self kan doen en stel saam met haar ʼn lysie op. Jy mag ook voorstelle maak, maar maak seker dat dit ouderdomgepaste takies is soos tande borsel, self aantrek, skoenveters strik, hare kam, speelgoed opruim, vuil klere in die wasgoedmandjie plaas, tafel afdek, bed opmaak, ontbytpap opskep en self melk en suiker oorgooi.
Laat haar eers een taak baasraak voordat julle ʼn nuwe uitdaging aanpak, sodat sy nie oorweldig voel nie. Moenie nuwe vaardighede probeer aanleer wanneer sy moeg, siek, ontsteld of gespanne is nie. As sy ná ʼn aanvanklike positiewe poging ʼn insinking beleef, hou moed en hou aan om haar aan te moedig.
In plaas daarvan om vir haar instruksies te gee, laat sy vir jou vertel hoe sy die taak gaan aanpak. Só ontwikkel haar taalvaardigheid ook terselfdertyd.
Laat genoeg tyd toe, veral terwyl sy nog besig is om te leer. Onthou, wat vir jou ʼn eenvoudige taak is, is vir die ongeoefende handjies nog ʼn reuse-uitdaging en dit sal haar langer neem om dit af te handel. Dis minder stresvol vir julle albei as daar nie ʼn wedloop teen tyd is nie.
Skep ʼn kleutervriendelike omgewing. Maak dit maklik vir haar om dinge op ʼn veilige manier self te doen deur byvoorbeeld dít wat sy gaan nodig kry, soos papbakkies en lepels, binne haar bereik te plaas sodat sy nie vir hulp hoef te vra nie. Skink melk in ʼn kleiner bekertjie sodat sy dit makliker kan hanteer.
Prys elke poging en wees positief al is die eindresultaat aanvanklik nie perfek nie. Sê jy is trots op haar en moedig haar aan om aan te hou probeer. Sê byvoorbeeld: “Mooi so, jy het self jou skoene aangetrek,” al is die skoene verkeerdom. Sy sal wel voel dis ongemaklik en dit volgende keer reg doen. Leer haar dat om foute te maak deel van die lewe is en dat dit is hoe ʼn mens leer. Wanneer sy sukkel en wil moed opgee, moedig haar aan deur byvoorbeeld te sê: “ Kom ons probeer weer en kyk of ons dit regkry”. Versterk haar probleemoplossingsvaardighede deur te vra of sy aan ʼn beter manier kan dink om iets te doen en gee haar kans om aan ʼn oplossing te dink.
Vergeet van perfeksionisme en weerhou ongevraagde hulp. Sy sal wel vra as sy sukkel of nie weet hoe nie. Om dinge vir jou kleuter te doen wat sy self kan doen, dra die boodskap oor dat jy nie vertroue in haar vermoë het nie. En om iets oor te doen wat sy gedoen het, dra die boodskap oor dat haar poging nie goed genoeg is nie.
ʼn Mens wil dalk jou kind so lank moontlik “klein” hou, maar geniet eerder hierdie fase. Dis tog lekker om te hoor wanneer sy trots verklaar: “Ek het dit self gedoen” en om te sien hoe sy tot selfstandigheid groei. Onthou haar prestasie en vordering is belangriker as jou tydelike frustrasie wanneer dinge nie altyd so vlot en perfek verloop soos jy dit wil hê nie.
Psychology Today. http://www.parents.com/toddlers-preschoolers/development/social/teaching-toddler-independence/
Rooi Rose. https://www.rooirose.co.za/laat-gaan-en-laat-groei-jou-kind/
Today,s Parent. https://www.todaysparent.com/kids/teaching-kids-to-be-more-independent/
Help kinders met trauma só
Deur Nico Strydom Indien kinders trauma ervaar, het dit ʼn direkte uitwerking op hul emosionele en fisiese reaksies. Gaelene Risk, ʼn traumaberader by The Trauma Coach, sê geaffekteerde kinders het dikwels probleme om hul emosies te identifiseer, uit te druk en te bestuur. “Sommige kinders het ʼn beperkte woordeskat en ... Lees meer
Resep: Romerige herfs-koolslaai
Deur Lea Brink Geniet hierdie slaai saam met ʼn stukkie kruisskyf. Jy benodig: 1 rooikool, opgesny in dun repies 200 g bokmelkkaas, opgesny in klein blokkies 2 Granny Smith appels, opgesny in klein blokkies 200 g grofgekapte pekanneute 100 g gedroogde rooibosbessies 50 g rosyne ½ opgesnyde rooi ui ½ ... Lees meer
Deur Lea Brink Bedien aan elkeen van jou gaste hulle eie pastei of vries vir later. Jy benodig: 4 tot 6 opgesnyde hoenderborsie-fillete 1 pakkie sampioensop 400 g opgesnyde wit sampioene 500 g gevriesde ertjies, mielies en wortelsblokkies 1 gekapte ui 2 gekapte knoffelhuisies ½ koppie geweekte songedroogde tamaties 1 ... Lees meer